มันนี่ทูเดย์
รีดภาษีเครื่องดื่ม
28 เม.ย. 2559

รีดภาษีเครื่องดื่ม
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง กล่าวถึงกรณีที่สภาขับเคลื่อนการปฏิรูปประเทศ (สปท.) เสนอให้จัดเก็บภาษีสรรพสามิตในเครื่องดื่มที่มีปริมาณน้ำตาลเกินเกณฑ์มาตรฐานสุขภาพ อาทิ น้ำอัดลม ชาเขียว กาแฟ เครื่องดื่มชูกำลัง นมเปรี้ยว เป็นต้น ในอัตรา 20-25% ว่า ตามกระบวนการ สปท.จะส่งเรื่องให้รัฐบาลพิจารณาก่อนจะส่งมาให้คลังและกรมสรรพสามิตพิจารณาความเหมาะสมต่อไป ในหลักการเห็นด้วยที่จะเก็บภาษีสินค้าที่มีผลทำลายสุขภาพ เพราะเป็นหลักสากล แต่ต้องไม่ให้เกิดผลกระทบกับทุกฝ่าย
กสิกรพัฒนาระบบ
นายศีลวัต สันติวิสัฎฐ์ รองกรรมการผู้จัดการ ธนาคารกสิกรไทย เปิดเผยว่า สมาคมระบบการสื่อสารการเงินระหว่างธนาคารทั่วโลก หรือ SWIFT ร่วมกับธนาคาร 21 แห่งทั่วโลกเริ่มดำเนินโครงการนำร่องในนวัตกรรมการชำระเงินระหว่างประเทศ เพื่ออำนวยความสะดวกแก่ลูกค้าที่ทำธุรกรรมผ่านธนาคารตัวแทนต่างประเทศ เพิ่มความรวดเร็ว ความโปร่งใส และความถูกต้องแม่นยำของการชำระเงินข้ามประเทศ